**1.pielikums**

Jūrmalas pilsētas investīciju plānam 2015.-2017.gadam

**INFORMĀCIJA PAR EKONOMISKO, DEMOGRĀFISKO, SOCIĀLO, VIDES UN KLIMATA IZAICINĀJUMU RISINĀŠANU JŪRMALĀ**

**UN PILSĒTU – LAUKU MIJIEDARBĪBU**

**JŪRMALAS EKONOMISKIE IZAICINĀJUMI**

**Jūrmalas specializācijai atbilstošas uzņēmējdarbības infrastruktūras attīstība**

Pašlaik tūrisma un kūrorta resursi netiek izmantoti pilnvērtīgi, tāpēc Jūrmalas pilsētas izaugsme un ekonomiskā aktivitāte ir saistīta ar tūrisma, tostarp kūrortsaimniecības attīstīšanu.

Jūrmala no 9 republikas pilsētām atrodas otrajā vietā (objektīvi – pirmajā vietā ir tikai Rīga) ne vien pēc tūrisma mītņu skaita – 37 (3.vietā – Liepāja ar 19 tūrisma mītnēm, kas ir uz pusi mazāk kā Jūrmalai), gultas vietu skaita – 3337 (3.vietā – Ventspils ar 1174, kas ir gandrīz trīs reizes mazāk kā Jūrmalai), kā arī pēc tūrisma mītnēs apkalpoto tūristu skaita – Jūrmala 2013.gadā tūrisma mītnēs ir apkalpotas 148 409 personas (kas ir par 20,9% vairāk kā 2012.gadā), šī rādītāja ietvaros Jūrmala pārspēj trešajā vietā esošo Liepāju ar 69 070 apkalpotām personām par 115% (dati par 2013.gadu).

Saskaņā ar likuma „Par pašvaldībām” 15.panta pirmās daļas 10.punktu un, lai sekmētu uzņēmējdarbības attīstību Jūrmalas pilsētas administratīvajā teritorijā, tiks organizēts konkurss „Jūrmalas labākais uzņēmums”. Konkursa mērķis ir popularizēt (vietējā, valsts un starptautiskā mērogā) labākos uzņēmumus un to darbiniekus, veicinot uzņēmējdarbību pilsētas teritorijā un uzņēmumu darbinieku profesionalitātes un apkalpošanas kultūras paaugstināšanu Jūrmalas pilsētā. Uzņēmumu skaits Jūrmalā 2012.gada decembrī bija 2917.

Jūrmalas pilsētā ir kultūras objekti, piemēram, Dzintaru koncertzāle un Jūrmalas teātris, kuriem nepieciešami ieguldījumi infrastruktūras attīstībā, tā rezultātā palielinot apmeklētāju skaitu Jūrmalas pilsētā ziemas sezonā.

**Nepietiekošs darba vietu skaits pilsētā**

Jūrmalas pilsētā 2014.gada 30.novembrī bija 1327 bezdarbnieku. Bezdarba līmenis Jūrmalā 2014.gada 30.septembrī bija 5,6%, bet 2014.gada 30.novembrī – 5,8%. Salīdzinot ar reģistrēto bezdarba līmeni Latvijā šī gada novembrī – 8,3%, Jūrmalā reģistrētais bezdarba līmenis ir ievērojami zemāks.

Mazais attālums līdz Rīgai tieši ietekmē nodarbinātību Jūrmalas pilsētā, jo aptuveni 90% nodarbināto strādā ārpus savas faktiskās dzīvesvietas (ārpus Jūrmalas pilsētas teritorijas). Nepieciešams attīstīt labvēlīgu uzņēmējdarbības vidi, t.i., attīstīt uzņēmējdarbības infrastruktūru, resursu un atbalsta pieejamību.

2013.gadā uz 1000 iedzīvotājiem Jūrmalā bija 64 tirgus sektora ekonomiski aktīvās statistikas vienības, kas ir zems rādītājs, salīdzinot ar attālumu līdz Rīgai un ar Latvijas vidējo rādītāju (78).

Uzņēmējdarbība Jūrmalā ir cieši saistīta ar pakalpojumu nozari. Lielākais uzņēmumu skaits pilsētā darbojās nekustamo īpašumu nozarē un vairumtirdzniecības/ mazumtirdzniecības; automobiļu un motociklu remonta nozarē. Nepieciešams sniegt ieguldījumu Jūrmalas specializācijai atbilstošas uzņēmējdarbības attīstībā, piemēram, ārstniecības pakalpojumu, tūrisma pakalpojumu attīstībā.

**Pašvaldībai piederošas brīvas, bet nesakārtotas attīstības teritorijas**

Fakts, ka Jūrmalai ir otrs augstākais teritorijas attīstības indekss (–0.189) starp republikas pilsētām (augstākais teritorijas attīstības indekss pēc 2013.gada datiem ir Rīgai – 0.627), rada nepamatoti augstas attīstības pakāpes iespaidu, jo pilsētas infrastruktūras stāvoklis kopumā ir neapmierinošs, Jūrmalā ir plašas degradētās teritorijas, piemēram, Lielupes osta, Ķemeri un Sloka.

Ķemeru teritorija ir degradēta, kas līdz ar to būtiski ietekmē teritorijas attīstību. Veicot ieguldījumus tās attīstībā, tiktu veicināta publiskās infrastruktūras sakārtošana, kas ir būtiska teritorijas attīstībai un Jūrmalas specializācijai atbilstošas uzņēmējdarbības vides uzlabošanai. Tajā skaitā Ķemeru parka kā ārstniecības procedūru papildinošas infrastruktūras atjaunošana, ceļu infrastruktūras pie nozīmīgiem infrastruktūras objektiem – Ķemeru kūrortpoliklīnikas un kūrortviesnīcas, kā arī pie Ķemeru parka un plānotā Dabas izglītības centra. Nepieciešams Ķemeru teritorijā radīt un attīstīt enkurobjektus, kas pavērs plašas iespējas uzņēmējdarbības attīstībai pašā centrā un Ķemeru attīstības teritorijā kopumā.

Lielupes ostas teritorija atrodas netālu no Zilā karoga pludmalēm, tādēļ nepieciešams revilatizēt un attīstīt Lielupes ostas teritoriju, piemēram, jahtu tūrismu. Kā arī jāpalielina Lielupes ostas pakalpojumu klāsts, tā uzlabojot Lielupes ostas infrastruktūru (degvielas uzpilde, atkritumu savākšana no jahtām utt.). Jāveicina ciešāka sadarbība ar citām Rīgas jūras līča ostām, kā arī citām Baltijas valstu un Ziemeļvalstu ostām.

**Jūrmalas centra attīstība (Majori-Dzintari)**

Jūrmalas centrs (Majori-Dzintari) jau šobrīd ar saviem objektiem (Dzintaru koncertzāle, Jomas iela un Dzintaru mežaparks) ir Jūrmalas atpazīstamības simbols un, veicot ieguldījumus šo objektu attīstībā, tiktu nodrošināts pozitīvs pienesums kopējā pilsētas attīstībā, kā arī mazināta sezonalitātes ietekme.

Dzintaru koncertzāle jau šobrīd ir Jūrmalas pilsētas enkurobjekts, kas ir unikāls, jo ir vienīgā šāda veida atvērtā koncertzāle Latvijā. Veicot ieguldījumus tās attīstībā, tiktu veicināta ne vien vietējā uzņēmējdarbība, bet arī veicināta Jūrmalas pilsētas atpazīstamība starptautiskajā arēnā.

Majoru muiža, kas ir valsts nozīmes kultūrvēstures mantojums, lai gan ir sliktā tehniskā stāvoklī, tomēr ir labi saglabājusies un ar augstu attīstības potenciālu kā paraugs kultūrvēstures mantojuma saglabāšanai. Arī šī objekta attīstība mazinātu sezonalitātes ietekmi Jūrmalas pilsētā.

Pašvaldības teritorijā pieejamas salīdzinoši plašas teritorijas, lai izveidotu jaunas vai attīstītu uz esošās infrastruktūras bāzes atpūtas un izklaides vietas, kas mazinātu sezonalitātes ietekmi un nodrošinātu pilnīgu kultūras infrastruktūras klāstu nacionālās nozīmes centrā.

**JŪRMALAS DEMOGRĀFISKIE IZAICINĀJUMI**

**Iedzīvotāju novecošanās**

Iedzīvotāju īpatsvars Jūrmalā līdz darbspējas vecumam 2014.gada sākumā bija 14,2% un iedzīvotāju virs darbspējas vecuma īpatsvars - 24,3% - abi šie rādītāji ir palielinājušies, salīdzinot ar iepriekšējiem gadiem, savukārt to iedzīvotāju īpatsvars, kuri ir darbspējas vecumā, ir samazinājies – no 63,4% 2011.gada sākumā līdz 61,5% 2014.gada sākumā.

Demogrāfiskā slodze Jūrmalā, tāpat kā vidēji valstī, pēdējos gados palielinās, 2014.gada sākumā sasniedzot 626 iedzīvotājus līdz un virs darbaspējas vecumā uz 1000 darbspējīgiem iedzīvotājiem (Latvijā – 598). Saglabājoties šādai tendencei ilgtermiņā, strauji pieaugs Jūrmalas pilsētas iedzīvotāju vidējais vecums un iedzīvotāju virs darbspējas vecuma skaits, radot papildus slodzi pilsētas sociālajam budžetam. Līdz ar to ir jāattīsta jauni pakalpojumi un jāstiprina esošie pakalpojumi šai mērķa grupai.

**Izglītības kvalitāte**

Pēdējo desmit gadu Jūrmalā laikā ir notikušas vecuma struktūras izmaiņas, tai skaitā tādas, kuras ietekmē izglītības iestāžu attīstību. Pēdējo desmit gadu laikā Jūrmalā ir pieaudzis to bērnu skaits, kuri ir pirmsskolas izglītības iestāžu un pirmo skolas klašu audzēkņu vecumā. 3–6 gadus vecu bērnu skaits Jūrmalā laikā no 2004.gada līdz 2014.gadam pieaudzis par 19% no 1692 līdz 2011, taču no 2011.gada ir vērojams samazinājums. 7–12 gadus vecu bērnu skaits pēc ievērojamā krituma gadsimta pirmajos gados laika posmā no 2004. līdz 2014.gadam kritās mērenāk – par 11% no 3120 līdz 2784, bet no 2007.gada tas lēnam ir sācis pieaug.

Jūrmalā ir pirmsskolas izglītības iestādes (piemēram, „Namiņš” un „Saulīte”), kurās nav iespēja uzņemt visus pirmsskolas vecuma bērnus, kuri vēlas apmeklēt pirmsskolas izglītības iestādes Jūrmalas pilsētas centrā (no Bulduriem līdz Asariem). Minētā situācija izveidojusies, jo minētās pirmsskolas izglītības iestādes atrodas Jūrmalas pilsētas centrā un pašas iestādes ietilpība neļauj uzņemt visus interesentus. Kā rezultātā daļa bērnu apmeklē citu pašvaldību pirmsskolas izglītības iestādes.

Bērnus, kurus nevar nodrošināt ar vietu izglītības iestādē, pārreģistrē uz nākamo gadu reģistrācijas pieteikumu iesniegšanas secībā vai piedāvā vietu citā izglītības iestādē, kurā ir brīva vieta.

Ņemot vērā radušos situāciju, vecāki var lūgt piešķirt pašvaldības atbalstu privātajai izglītības iestādei pirmsskolas izglītības pakalpojuma nodrošināšanai (atbalsta apmēru par vienu bērnu mēnesī kārtējam saimnieciskajam gadam aprēķina atbilstoši atbalsta aprēķina kārtībai).

Kā arī vērojama tendence, ka pamatskolu absolventi izvēlas turpināt mācības vidējās un profesionālās izglītības iestādēs Rīgā. Daļā vispārējās izglītības iestāžu ir nepiemērots materiāltehniskās bāzes un infrastruktūras nodrošinājums, t.sk. izglītības iestāžu iekštelpas un inženierkomunikācijas (apkures sistēmas, elektroinstalācijas, apgaismojums, sanitārie mezgli u.c.).

Ņemot vērā labās iestrādes pilsētā un pieejamo infrastruktūru, ir labas iespējas attīstīt sportu Jūrmalas pilsētā, piemēram, izveidojot profesionālu basketbola skolu (jau šobrīd Jūrmalā veiksmīgi darbojas basketbola klubs „Jūrmala/Fēnikss”), kā arī citas profesionālās sporta izglītības iestādes (līdzīgi kā Murjāņu sporta ģimnāzija).

Pieaugot dažādu vecuma grupu iedzīvotāju interesei aktīvi darboties brīvajā laikā, nepieciešams izveidot mūsdienu prasībām atbilstošu interešu izglītības centru, koncentrējot resursus, veidot radošu izglītības vidi, mācību materiālo bāzi eksperimentiem dabas zinībās un tehnoloģijās, attīstot jaunus darbības virzienus ar bērniem un jauniešiem.

Šobrīd tiek izstrādāta Jūrmalas pilsētas izglītības attīstības koncepcija 2015.-2020.gadam, lai nodrošinātu kvalitatīvu izglītības pakalpojumu attīstību Jūrmalas pilsētā, uzlabotu izglītības infrastruktūras un materiāli tehniskās bāzes nodrošinājumu un veicinātu pieejamo cilvēkresursu, materiālo un finanšu resursu koordinētu un mērķtiecīgu izmantošanu kvalitatīvu izglītības pakalpojumu nodrošināšanai.

**Darbaspēka piedāvājuma kvalitātes neatbilstība darba tirgus pieprasījumam**

Vērtējot bezdarbnieku sadalījumu pēc izglītības, ir vērojamas izmaiņas vidējo izglītību ieguvušo vidū. 2014. gada sākumā 30,3 % no reģistrēto bezdarbnieku skaita bija vidējā izglītība, oktobra beigās skaits samazinājās līdz 29%. Turpretī izmaiņas ir vērojamas augstāko izglītību ieguvušo bezdarbnieku vidū. No 2014. gada sākuma līdz oktobra beigām bezdarbniekiem, kuriem ir augstākā izglītība, nodarbinātības pieaugums ir no 21,2% gadā sākumā līdz 26,9% oktobra beigās.

Darbaspēka piedāvājuma kvalitātes neatbilstība ir jāskata kontekstā ar izglītības sistēmu, tajā skaitā profesionālās izglītības attīstību, tādēļ, lai tiktu attīstīta Jauniešu garantijas atbalsta pasākumu īstenošana, jauniešiem vecumā no 15 līdz 29 gadiem jāturpina sniegt atbalsts, lai iekļautos mūsdienu darba tirgū, piedāvājot darba tirgus vajadzībām atbilstošu prasmju un iemaņu attīstīšanas iespējas, kā arī praktiskā darba pieredzes iegūšanu pie darba devējiem.

**JŪRMALAS SOCIĀLIE IZAICINĀJUMI**

**Nepietiekams sociālo pakalpojumu nodrošinājums dažādām mērķa grupām**

Latvijā alternatīvās aprūpes nodrošināšana bārenim vai bez vecāku gādības palikušam bērnam ir līdz brīdim, kamēr bērns var atgriezties savā ģimenē vai, ja tas nav iespējams, tiek adoptēts, vai viņam nodibināta aizbildnība.

Jūrmalas pilsētā jāstiprina ārpusģimenes pakalpojumu attīstība, attīstot aprūpes formas, pilnveidojot ārpusģimenes aprūpes iestādes, nodrošinot bērniem īslaicīgās uzturēšanās pakalpojumus, līdz ģimenē novērsta krīze vai bērnam atrasta alternatīvās aprūpes iespēja, kā arī, lai varētu sniegt pilnvērtīgu atbalstu krīzes situācijā nonākušām ģimenēm (projekta *Quality4children* ietvaros tiks izveidota infrastruktūra bērnu aprūpei ģimeniskā vidē.).

Nepieciešams veikt būtiskus ieguldījumus, lai pakalpojumi tiktu sniegti mūsdienu prasībām atbilstošā kvalitātē un tas būtu sabiedrībā atbalstīts pasākums.

Jūrmalas pilsētā nepieciešams attīstīt sociālo pakalpojumu infrastruktūru un cilvēkresursus, jo nav pietiekams pakalpojumu piedāvājums cilvēkiem ar garīgā rakstura traucējumiem un ar kustību traucējumiem dažādās vecuma grupās (grupu māja, aprūpes mājas, dienas centri u.c.).

Ir nepietiekams sociālā darba speciālistu skaits ar atbilstošu kvalifikāciju gan pašvaldībā, gan darba tirgū. Nepieciešams uzlabot sociālā dienesta materiāltehnisko bāzi dažādo sociālo pakalpojumu sniegšanai, t.sk. personām ar funkcionāliem traucējumiem. Jo telpas nereti nav atbilstoša mūsdienu prasībām un ir morāli un fiziski novecojušas.

Jūrmalā ir labas iespējas un priekšrocības attīstīt paaugstināta servisa ilgstošu aprūpi personām pensijas vecumā (pansionāti).

**Ilgtspējīgas pārvaldības uzlabošana**

Jūrmalas pilsēta virzās kūrorta attīstības virzienā, tomēr līdztekus tam nepieciešams nodrošināt efektīvu pārvaldību un kvalitatīvu dzīves vidi iedzīvotājiem.

Moderna publiskā pārvaldes ir uz sabiedrību vērsta pārvalde ar klientorientētu pieeju. Jūrmalas pašvaldībai jācenšas savus pakalpojumus sniegt iedzīvotājiem un uzņēmējiem pēc iespējas ērtākā veidā.

**JŪRMALAS VIDES IZAICINĀJUMI**

**Eko tūrisma attīstība**

Jūrmalas pilsētas teritorijā atrodas Ķemeru nacionālais parks, Dabas parks „Raga kāpa”, dabas liegumi „Lielupes grīvas pļavas” un „Darmštates priežu audze”, kā arī citi industrializācijas neskarti dabas objekti (tajā skaitā Lielupe, Vēršupīte, priežu meži un kāpas), kas rada būtiskas priekšrocības dabas jeb eko tūrisma attīstībai.

Pateicoties bagātīgajām dabas teritorijām, ir augsts eko tūrisma attīstības potenciāls, kas spēj piesaistīt lielas Ziemeļvalstu tūrisma plūsmas. Šobrīd tūristi no Ziemeļvalstīm sastāda aptuveni 6%.

Īpaši aizsargājamajās teritorijās ir ierobežotas infrastruktūras attīstības iespējas, kā arī ir vāji attīstīta infrastruktūra dabas objektu pieejamības nodrošināšanai, turklāt ziemas sezonā piekļūšana ir kritiska (piemēram, neatbilstošā kvalitātē esoša infrastruktūra, ziemas sezonā tiek slēgta apmeklētāju izmantošanai, kas negatīvi ietekmē tūrisma objektu apmeklējumu). Ņemot vērā ierobežoto infrastruktūras attīstības iespējas, nav iespējams īpaši aizsargājamajās teritorijās iepazīties ar lielu skaitu aizsargājamo augu un dzīvnieku, kas daudzviet Eiropā vairs nav sastopami.

Pakāpeniski Jūrmalas pilsētas teritorijā tiek radīti dabas un aktīvā tūrisma objekti, tomēr uz kopējo pilsētas teritoriju tas ir nepietiekami.

**Pilsētvides attīstība**

Notiek apbūves intensīva spiešanās kāpu teritorijā, tādējādi tiek apdraudētas vērtīgās dabas pamatnes teritorijas pilsētā. Palielinās monofunkcionāla pilsētas teritoriju izmantošana, pilsētā pamazām arvien lielāku nozīmi ieņem dzīvojamā funkcija. Valsts īpašumā esošās teritorijas netiek uzturētas kārtībā. Ir gadījumi, kad dzīvojamās ēkas tiek uzbūvētas pilsētas zaļajā teritorijā. Zemes izmantošana ne vienmēr tiek veikta atbilstoši ekoloģiskajiem procesiem.

Ekonomiskā spiediena rezultāta notiek pilsētas dabas teritoriju transformācija apbūvei un priežu izciršana, būtiski samazinot kāpu sistēmas noturību.

**Meži**

Jūrmalas pilsētā meži, t.sk mežaparki aizņem 3338.5 ha vai 34.1% no pilsētas kopējās teritorijas. No tiem lielākā daļa ir sausieņu meži (47% no visiem mežiem).

Ņemot vērā pilsētas mežu saudzējošos apsaimniekošanu pēdējos 40 gadus, Jūrmalas pilsētā sastopamas diezgan lielas platības ar vecām mežaudzēm. Tās vērtējamas kā būtiska pilsētas bagātība, kuru nepieciešams arī turpmāk saudzēt.

**Ķemeru nacionālais parks**

Ķemeru nacionālais parks aizņem aptuveni 33% no Jūrmalas pilsētas teritorijas, savukārt Jūrmalā atrodas vien 8% no visa parka teritorijas. Parkā koncentrējas lielākais vairums dziedniecisko un dabas resursu. Minēto resursu un ģeogrāfiskā novietojuma dēļ Ķemeru parkam ir nozīmīgas konkurences priekšrocības, pateicoties kurām pilsēta izveidojās un attīstījās par Baltijas jūras reģionā nozīmīgāko veselības kūrortu. Konkurences priekšrocības nav zudušas, tās ir jāizmanto, lai sniegtu Jūrmalas viesiem veselību, pilnvērtīgu atpūtu un vērtīgas tikšanās vietas un dotu jūrmalniekiem un citiem Latvijas iedzīvotājiem labi apmaksātu un prestižu darbu.

Jūrmalas izaugsme un ekonomiskā aktivitāte ir cieši saistīta ar Rīgas pilsētas attīstību, nostiprinot specializāciju, Jūrmala sekmēs Rīgas un visas Latvijas starptautiskā potenciāla un konkurētspējas nostiprināšanos.

**Pludmale**

Jūrmalas pilsētas piekrastē ir 11 peldvietas un 1 peldvieta pie Lielupes, Ezeru ielā, no kurām 2014.gadā Zilā karoga sertifikāts piešķirts Bulduru, Dzintaru, Jaunķemeru un Majoru pludmalēm. Augsta peldūdens kvalitāte ir arī vairākās citās peldvietās.

Pludmale ar baltajām kvarca smiltīm ir viena no vislielākajām pilsētas un visas Latvijas vērtībām, ko ir nepieciešams attīstīt un vienlaikus saglabāt, tādēļ pludmales attīstība ir viena no Jūrmalas prioritātēm. Nepieciešams uzlabot pludmales glābšanas dienesta infrastruktūras un materiāltehnisko nodrošinājumu.

Tūrismu Jūrmalā stipri ietekmē sezonalitāte, jo trūkst aktivitāšu ziemas sezonā, tajā skaitā pludmalē. Nepieciešams izmantot 26 km garo pludmali, attīstot kā mierīgo, tā aktīvo atpūtu pludmalē ziemas sezonā, piemēram, distanču slēpošanas trases.

**Ūdenssaimniecības tīklu attīstība**

Daļa Jūrmalas pilsētas ūdenssaimniecības tīklu ir novecojuši, kā rezultātā netiek pilnā mērā izmantoti centralizētie ūdenssaimniecības pakalpojumi, jo ne visiem pilsētas privātmāju sektora iedzīvotājiem ir finanšu resursi, lai pievienotos maģistrālajam tīklam.

Jūrmalas pilsētā ir nepieciešams attīstīt arī ūdenssaimniecības pakalpojumu, jo ar pakalpojumu ir apmierināti 66,7% Jūrmalas pilsētas iedzīvotāju, mērķis 2020.gadā ne mazāk kā 70%.

Jāattīsta kanalizācijas sistēma - uzlabojot piegādātā dzeramā ūdens kvalitāti, samazinot notekūdeņu piesārņojuma slodzi uz vidi, uzlabojot notekūdeņu attīrīšanas kvalitāti un pieslēdzot jaunus abonentus centralizētajam notekūdeņu novadīšanas tīklam, paaugstinot ūdensapgādes un notekūdeņu kanalizācijas sistēmu darbības efektivitāti, samazinot dzeramā ūdens noplūdes kā Lielupē, tā Baltijas jūrā.

**JŪRMALAS KLIMATA IZAICINĀJUMI**

**Zema dzīvojamo un sabiedrisko ēku energoefektivitāte**

Daļa dzīvojamo un sabiedrisko ēku ir ar zemu energoefektivitāti, kā arī vizuāli nepievilcīgas un līdz ar to degradē kopējo pilsētas ainavu. Augsti siltuma zudumi centralizētās siltumapgādes siltumtīklos - 16,4%.

Ņemot vērā Jūrmalas pilsētas publisko ēku vidējo siltumenerģijas patēriņu, Jūrmalas pilsētai ir augsts enerģijas ietaupījuma potenciāls.

Jūrmalas pilsētā ir nepieciešams attīstīt siltumapgādes sistēmu, jo ar centralizētās siltumapgādes pakalpojumiem ir apmierināti tikai 56,7% Jūrmalas pilsētas iedzīvotāju, mērķis 2020.gadā ne mazāk kā 60%.

**Pilsētas iedzīvotāji nav pasargāti no plūdu riskiem**

Dienvidos Jūrmalu norobežo otrā ūdens bagātākā, kuģojamā Latvijas upe Lielupe 30 km garumā. Palu laikā un stipru lietusgāžu laikā pastāv applūšanas draudi pilsētas centrālās daļas teritorijā (Majori, Dubulti un Lielupe).

Lielupes kuģošanas kanālā veidojas smilšu sanesumi, tādēļ tas katru gadu jābagarē, lai nodrošinātu minimālo kuģošanas kanālu dziļumu. Daļa no Lielupes ostas teritorijas atrodas īpaši aizsargājamās dabas teritorijās.

Sadarbojoties ar Jelgavas pilsētas pašvaldību, jau 2007.-2013.gada plānošanas periodā ir īstenots projekts par lietus ūdens kanalizācijas uzlabošanas iespējām – uzsāktais virziens ir jāturpina un projektā gūtās atziņas ir jāīsteno dzīvē, lai neradītu plūdu draudus ne Jūrmalā, ne blakus esošajās teritorijās.

**PILSĒTU – LAUKU MIJIEDARBĪBA**

Latvijas ilgtspējīgas attīstības stratēģijā līdz 2030.gadam, kas ir galvenais valsts ilgtermiņa attīstības plānošanas dokuments, kā viens no attīstības virzieniem ir definēta pilsētu un lauku teritoriju savstarpējā sadarbība un mijiedarbība darba vietu nodrošināšanā un pakalpojumu sniegšanā, veicinot uzņēmējdarbības aktivitāti un kvalitatīvu dzīves apstākļu radīšanu laukos.

Pilsētu un lauku teritoriju savstarpējā sadarbība un mijiedarbība sniedz iedzīvotājiem plašākas iespējas un attīsta vides pieejamību, neatkarīgi no iedzīvotāju dzīves vietas, veicina uzņēmējdarbību un dzīves kvalitātes uzlabošanu.

Valsts reģionālās attīstības aģentūras 2013.gadā veiktajā pētījumā „Attīstības centru ietekmes areālu noteikšana un analīze. Plānošanas reģionu, republikas pilsētu un novadu pašvaldību attīstības raksturojums” Jūrmalas kā attīstības centra ietekmes areāls tiek minēts tikai Lapmežciema pagasts Engures novadā, kam Jūrmalas pilsēta ir svarīgs sociālo un izglītības pakalpojumu nodrošinātājs.

Fakts, ka Jūrmalas pilsētai ir noteikts tikai viens ietekmes areāls, skaidrojams ar attālumu līdz Rīgai (22 km), kas Jūrmalas pilsētai ir tuvākais nacionālās nozīmes attīstības centrs. Mazais attālums līdz Rīgai tieši ietekmē nodarbinātību Jūrmalas pilsētā un tās apkārtējās teritorijās, jo liels nodarbināto skaits (aptuveni 90%) strādā ārpus savas faktiskās dzīvesvietas (ārpus Jūrmalas pilsētas teritorijas).

Jūrmalai nepieciešams veidot ciešāku sadarbību ar tuvāko reģionālas nozīmes attīstības centru, Tukumu, lai veidotu un attīstītu šādus sadarbības virzienus:

* Transporta infrastruktūras un satiksmes attīstība;
* Dzelzceļa līnijas Rīga – Tukums II infrastruktūras attīstība;
* Lidostas „Jūrmala” attīstība;
* Veloceliņu tīkla attīstība;
* Ķemeru nacionālā parka teritorijas sniegto iespēju izmantošana, pilnveidojot dabas tūrisma piedāvājumu;
* Kopīgu tūrisma piedāvājuma attīstība starptautiskās konkurētspējas palielināšanai tūrisma jomā;
* Uzņēmējdarbības vides attīstība ar mērķi veicināt ekonomisko aktivitāti un radīt jaunas darba vietas;
* Atkritumu apsaimniekošanas attīstība;
* Sociālo pakalpojumu tīkla attīstība;
* Izglītības pakalpojumu tīkla attīstība;
* Sporta infrastruktūras attīstība;
* Iekšējo ūdeņu apsaimniekošana.

Ņemot vērā, ka Jūrmalā ir plaši pieejams publisko pakalpojumu klāsts, viennozīmīgi Jūrmala ir svarīgs centrs pakalpojumu nodrošināšanas jomā apkārtējās pilsētās un lauku teritorijās. Piemēram, Jūrmala izteikti nodrošina arī apkārtējo teritoriju iedzīvotājus ar ģimenes ārsta pakalpojumiem.